Diari Oficial de la Generalitat Valenciana


Sumari del DOGV 2854, del 23-10-1996 (1996/839638)

RESOLUCIÓ de 22 de setembre de 1995 de la directora general de Qualitat Ambiental, sobre declaració d'impacte ambiental.
------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839638


Data del document
:   22-09-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 22 de setembre de 1995 de la directora general de Qualitat Ambiental, sobre declaració d'impacte ambiental.   
Vist l'expedient 148/95-AIA sobre un projecte d'instal·lació de depòsit duaner en terrenys situats a la finca Casa Balons i finca Santa Bárbara, del terme municipal d'Ontinyent, promogut per l'empresa DAVA (Depósito Aduanero Vall d'Albaida),  
Vist que el projecte té com a objecte l'execució d'instal·lacions, per a emmagatzematge de mercaderies industrials i equipaments terciaris complementaris de l'activitat principal, tot situat en sòl no urbanitzable,  
Vist que, en data 17 de maig de 1995, la Secció de Gestió i Disciplina Urbanística ens va remetre una còpia de l'estudi d'impacte ambiental,  
Vist que l'activitat es tramita segons l'article 20 de Declaració d'Interès Comunitari (procediment extraordinari), de la Llei 4/1992, de 5 de juny, de la Generalitat Valenciana, sobre Sòl No Urbanitzable,  
Vist que en data 7 de juny de 1995 es va consultar els següents organismes: Direcció General de Patrimoni Artístic de la Conselleria de Cultura; Direcció General de Protecció Ciutadana de la Conselleria d'Administració Pública; el Servei Territorial de Medi Ambient de València, pertanyent a aquesta Conselleria i l'Ajuntament d'Ontinyent,  
Vist que en data 14 de juny de 1995, tècnics d'aquesta direcció general van fer-hi una visita de camp, a fi de contrastar la informació rebuda,  
Vist que en data 8 d'agost de 1995 l'Ajuntament d'Ontinyent va remetre un informe, com a resposta a la consulta efectuada, en el qual es fa referència als següents punts:  
- Que el projecte d'urbanització que es desenvolupe tinga en compte la creació de les suficients barreres vegetals, enjardinament, arbrat de talussos i urbanització de zones verdes perifèriques que eliminen al màxim el possible impacte paisatgístic que puga originar l'actuació.  
Cal fer especial atenció al desenvolupament de la zona verda vinculada a la Casa Balons, en la seua funció de filtre amb la zona d'equipament educatiu, existent a l'altre costat de la carretera de pujada al cementeri municipal.  
- Implantació de xarxes de servei capaces, executades subterràniament i que resolguen adequadament el tractament d'abocaments que puguen ocasionar-se.  
Les mesures de protecció paisatgística hauran de ser incloses en el projecte d'urbanització. La seua realització efectiva haurà de produir-se, prèviament o simultània, al procés de construcció de les edificacions.   
- Respecte a l'apartat VIII 2. de la memòria de l'estudi d'impacte ambiental, s'observa, per part del Servei Arqueològic Municipal, la necessitat que les despeses derivades de les possibles excavacions arqueològiques d'urgència siguen sufragades per l'empresa promotora de la iniciativa del depòsit.   
Vist que, en data 29 d'agost de 1995, la Direcció General de Patrimoni Artístic va remetre uns informes favorables, com a resposta a la consulta efectuada:   
D'una banda, s'autoritza la realització del projecte; els moviments de terra hauran de ser supervisats per un arqueòleg i se sol·licitarà a la Direcció General de Patrimoni Artístic els permisos necessaris, segons l'Ordre de 31 de juliol de 1987 que regula la realització d'activitats arqueològiques a la Comunitat Valenciana.  
D'altra, el segon informe indica que, vist el projecte i consultat l'inventari de Béns Etnològics de la Comunitat Valenciana, es comprova que no afecta cap bé etnològic, per la qual cosa no s'hi veu cap inconvenient.  
Vist que, en data 5 de setembre de 1995, el Servei Territorial de Medi Ambient de València va remetre un informe favorable en el qual s'expressa que no hi ha inconvenient per la seua part en la tramitació de l'expedient, com a resposta a la consulta efectuada,  
Vist que l'expedient ha estat exposat al públic, segons es preveu en l'article 20 de la Llei 4/92 de 5 de juny de la Generalitat Valenciana de Sòl No Urbanitzable, mitjançant anuncis en el BOP de data 6 de juliol de 1995 i en el diari «Levante» de data 29 de juny de 1995 i no s'hi ha presentat cap proposta o al·legació, segons la diligència de la cap de negociat de Registre dels Serveis Territorials d'Urbanisme, de data d'entrada en aquesta Conselleria 8 de setembre de 1995,  
Vist que s'ha consultat i estudiat la resta de la documentació corresponent a aquest expedient, que es troba en la Comissió Territorial d'Urbanisme de València.  
Atès que el projecte examinat constitueix un dels supòsits fàctics en què resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva del projecte, segons es desprenen de l'article 5é de la Llei d'Impacte Ambiental i concordants del seu reglament,  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són aplicables,  
Atès que l'article cinquè de la Llei 2/1989 atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei,  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, i fent ús de les facultats que tinc legalment atribuïdes, formule la següent Declaració d'Impacte Ambiental  
Primer  
Estimar acceptable, a l'únic efecte ambiental, el projecte d'instal·lació de dipòsit duaner en terrenys situats a la finca Casa Balons i finca Santa Bárbara, del terme municipal d'Ontinyent, promogut per l'empresa DAVA (Depósito Aduanero Vall d'Albaida), d'acord amb les mesures correctores incloses en l'estudi d'impacte ambiental i els següents condicionants:  
1) Si durant els treballs d'urbanització es trobaren restes arqueològiques, arquitectòniques, etnològiques i, en general, qualsevol vestigi de valor cultural, es comunicarà a la Direcció General de Patrimoni Artístic, de la Conselleria de Cultura, d'acord amb la Llei 16/1985 de Patrimoni Històric Espanyol.  
2) Els materials de préstec necessaris per a la construcció de les obres procedents d'extraccions, provindran de pedreres o llocs d'extracció ambientalment correctes i convenientment legalitzats i el director de les obres haurà de vigilar aquesta legalitat i no permetre cap extracció indiscriminada.  
3) Si calguera utilitzar un abocador per a les terres sobrants de l'obra, la seua elecció i utilització s'haurà de sotmetre al procediment d'avaluació d'impacte ambiental.   
4) Totes les instal·lacions dedicades a l'emmagatzemament de mercaderies compliran la legislació sectorial aplicable en cada cas i comptaran amb els dispositius i mesures generals i específiques de seguretat i control, davant de qualsevol possible accident o situació anòmala que es produïsca.  
5) Es crearan les necessàries barreres vegetals, de suficient alçària i espessor, com també una correcta revegetació i arbrat, amb espècies autòctones i procedents del transplantament de les ja existents que calga arrancar de l'àrea, sobre els talussos i zones verdes previstes, de forma que es reduïsca l'impacte paisatgístic que comporta aquesta transformació del sòl.  
6) Els exemplars arboris que calga arrancar seran transplantats en les degudes condicions als espais reservats com a zones verdes del DAVA.  
7) La direcció facultativa vetllarà perquè, una vegada executades i acabades les obres d'urbanitzacio, es retiren tots aquells enderrocs, materials sobrants i altres elements o restes d'obra que hagen estat depositats, abocats o abandonats a la zona i el seu voltant, com també l'adequació i neteja de qualsevol àrea de terreny que hi resulte afectada.  
8) Una vegada que es posen en marxa les instal·lacions, la destinació final dels residus generats (inerts, assimilables a urbans, tòxics i perillosos) serà l'adequat a cadascun d'ells, d'acord amb els seues característiques fisicoquímiques.  
9) La xarxa de sanejament es projectarà de tipus separatiu, és a dir, la de recollida d'aigües pluvials serà independent de la de residuals.  
10) Les condicions que s'establiran per a les aigües residuals, abans del seu abocament a la xarxa de sanejament general seran les següents:  
Concentració màxima permissible per als paràmetres fisicoquímics característics que han de ser considerats en l'abocament (els mètodes utilitzats en les determinacions analítiques seran els oficials).  
Paràmetre /unitat Concentració  
Ph 5,50 - 9,00  
Sòlids en suspensió (mg/l) 500,00  
Materials sedimentables (ml/l) 15,00  
Sòlids grossos Absents  
DBO5 (mg/l) 500,00  
DQO (mg/l) 1.000,00  
Temperatura (øC) 40,00  
Color inapreciable  
 a una dilució de 1/40  
Alumini (mg/l) 10,00  
Arsènic (mg/l) 1,00  
Bari (mg/l) 20,00  
Bor (mg/l) 3,00  
Cadmi (mg/l) 0,50  
Crom III (mg/l) 3,00  
Crom VI (mg/l) 0,50  
Ferro (mg/l) 5,00  
Manganés (mg/l) 5,00  
Níquel (mg/l) 5,00  
Mercuri (mg/l) 0,10  
Plom (mg/l) 1,00  
Seleni (mg/l) 0,50  
Estany (mg/l) 10,00  
Coure (mg/l) 1,00  
Zinc (mg/l) 5,00  
Cianurs (mg/l) 0,50  
Clorurs (mg/l) 2.000,00  
Sulfurs (mg/l) 2,00  
Sulfats (mg/l) 1.000,00  
Fluorurs (mg/l) 12,00  
Fòsfor total (mg/l) 15,00  
Amoníac (mg/l) 25,00  
Nitrogen nítric (mg/l) 20,00  
Olis i greixos (mg/l) 100,00  
Fenols (mg/l) 2,00  
Aldehíds (mg/l) 2,00  
Detergents (mg/l) 6,00  
Pesticides (mg/l) 0,05  
La suma de les fraccions de: concentració real/concentració límit relativa als elements tòxics (arsènic, cadmi, crom, níquel, mercuri, plom, seleni, coure i zinc) no superarà el valor de 5.  
- Concentracions microbiològiques màximes admissibles en l'abocament:  
Paràmetre / unitat Concentració  
Coliformes totals/100 ml 10.000,00  
Coliformes fecals/100 ml 2.000,00  
Estreptococs fecals/100 ml 500,00  
Vibrio Cholerae/100 ml Absents  
Així mateix, queda prohibit d'abocar directament o indirecta a les instal·lacions de sanejament, qualsevol dels següents productes:  
- Gasolina, nafta, petroli i productes intermedis de destil·lació; benzè, toluè, xilè, i qualsevol altre dissolvent o líquid orgànic immiscible en aigua, combustible o inflamable.  
- Carbur càlcic i altres substàncies sòlides potencialment perilloses, com ara hidrurs, peròxids, clorats, perclorats, bromats, etc.  
- Components susceptibles de donar lloc a mescles inflamables o explosives amb l'aire, o mescles altament comburents.  
- Deixalles radioactives.  
- Deixalles de coloracions indesitjables i no eliminables pel sistema de depuració.  
- Pintures i dissolvents orgànics.  
- Substàncies corrosives.  
- Líquids que continguen productes susceptibles de precipitar, depositar-se o reaccionar amb les aigües residuals i produir alguna de les substàncies enumerades.  
- Residus sòlids capaços de causar obstruccions com ara: cendres, carbonets, arenes, encenalls, draps, ossos, plàstics, escombraries domèstiques, etc.  
- Llots procedents d'instal·lacions de depuració, neteja d'escomeses domiciliàries, desguassos, xarxa de clavegueram, pous cecs, etc.  
- Substàncies farmacèutiques que puguen pertorbar el normal funcionament de les instal·lacions de depuració.  
- Olis i greixos flotants.  
11) Les emissions gasoses de les possibles indústries o instal·lacions que se situen a la zona objecte de l'expedient compliran el Decret 833/75 de 6 de febrer, pel qual es desenvolupa la Llei 38/72 de Protecció de l'Ambient Atmosfèric.  
12) S'hi incorporaran les normes necessàries per a la protecció contra sorolls i vibracions, prenent com a base el model d'ordenança municipal sobre prevenció de la contaminació acústica elaborat coordinadament per la Conselleria de Medi Ambient i la Federació Valenciana de Municipis i Províncies.  
13) Aquestes condicions hauran de ser inexcusablement tingudes en compte per l'ajuntament abans de la concessió de les corresponents llicències d'obres o d'activitat.  
Segon  
Notificar als interessats que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 22 de setembre de 1995.- La directora general de Qualitat Ambiental: Gloria Arnandis Boix.